**Mestská časť Košice-Sídlisko KVP**

Na zasadnutie Miestneho zastupiteľstva

Mestskej časti Košice-Sídlisko KVP

dňa 31. januára 2024

**18.**

**Názov materiálu:**

Overovacia štúdia Grunty\_2.2 - žiadosť o stanovisko MČ k investičnému zámeru na sídlisku KVP a v MČ Myslava.

**Návrh na uznesenie:**

Miestne zastupiteľstvo Mestskej časti Košice - Sídlisko KVP

**schvaľuje**

stanovisko k investičnému zámeru výstavby polyfunkčného bytového domu so športovou a občianskou vybavenosťou v mestskej časti Sídlisko KVP:

Mestská časť Košice - Sídlisko KVP po preštudovaní predloženej overovacej štúdie Grunty\_2.2“ súhlasí s investičným zámerom výstavby polyfunkčného bytového domu so športovou a občianskou vybavenosťou v mestskej časti Sídlisko KVP na pozemkoch v k. ú. Grunt. K naplneniu daného investičného zámeru je zo strany investora potrebné obstarať ZaD platného ÚPN HSA Košice, resp. jeho zapracovanie do pripravovaného nového ÚPN-O a rovnako obstarať ZaD Regulačného plánu Moskovská trieda – KVP Košice, ktorého je riešené územie z časti súčasťou. **Podmienkou súhlasu mestskej časti Košice – Sídlisko KVP je zapracovanie nasledovných výhrad** **do overovacej štúdie Grunty\_2.2:**

* Žiadame predloženie dopravno-kapacitného posúdenia predmetného návrhu na ulicu Klimkovičova a ulicu Moskovská trieda v prípadoch napojenia riešenej lokality na tieto ulice.
* Žiadame predloženie posudku spotreby pitnej vody pre navrhovanú zástavbu, vrátane uvažovaného športového vybavenia, s posúdením VVS, že napojením novej lokality nedôjde k degradácii služieb spojených so zabezpečovaním pitnej vody pre už existujúcu zástavbu čo do kvality a dostatočného tlaku.
* Vzhľadom na predpokladané využívanie severo-južného dopravného prepojenia v západnej polohe riešeného územia nie len obyvateľmi predmetnej lokality, nesúhlasíme s jeho navrhovaným vyústením na Moskovskú triedu so zachovaním súčasného stavu tak, že v danej stykovej križovatke bude možné odbočenie len vpravo. Je potrebné komplexné riešenie tohto úseku ulice Moskovská trieda a predmetnej stykovej križovatky tak, aby bolo možné obojstranné odbočenie pri výjazde z tejto miestnej cesty.
* Z dôvodu upokojenia dopravy na oboch stranách vyššie uvedeného severo-južného dopravného prepojenia požadujeme jeho prerušenie v zmysle stanoviska Útvaru hlavného architekta mesta Košice z 12.10.2018, čím sa taktiež umožní plynulý prechod pásu zelene cez dotknuté územie.
* Tri navrhované bytové domy, orientované v juho-západnej časti Regulačného bloku A, požadujeme výškovo prispôsobiť už existujúcemu bytovému domu Grunty a bytovým domom na Ulici na Grunte.
* Požadujeme predloženie svetelnotechnického posudku s vplyvom navrhovanej zástavby na existujúce bytové domy, ako aj na plánované budovy navzájom.
* Samostatný objekt občianskej vybavenosti Regulačného bloku C má v zmysle návrhu tvoriť občianske vybavenie mestského a nadmestského významu. Je týmto vybavením myslený parkovací dom (napr. v zmysle výkresu č. 05), alebo je uvažované aj iné občianske vybavenie mestského a nadmestského významu? Navyše tento objekt navrhovaný medzi Moskovskou triedou a existujúcim bytovým domov Grunty požadujeme vzhľadom na jeho umiestnenie v blízkosti mestskej magistrály v maximálnej výške troch podlaží, resp. bez realizácie akéhokoľvek objektu so zachovaním a revitalizáciou verejnej parkovej zelene.
* verejne prístupné partery odporúčame navrhnúť na občiansku vybavenosť, ktorá na sídlisku chýba, keďže v prípadoch otvorených verejných priestorov sa dá očakávať postupná vandalizácia takýchto priestorov, napr. znehodnocovaním sprejermi. Možnými službami občianskej vybavenosti môžu byť napr. plochy pre KIK, príp. pre malé lekárske oddelenia so zelenou strechou, či menšie potraviny, alebo pre šport ďalšieho druhu.

**Stanoviská komisií:**

Stanoviská komisií budú prednesené ústne na zasadnutí MieZ.

**Spracovali:**

Ing. Jarmila Balážová, PhD.,

Mgr. Rastislav Roško,

oddelenie výstavby a majetku

**Predkladá: Podpis predkladateľa**

Mgr. Ladislav Lörinc, v. r.

starosta