**Dôvodová správa**

Mestská časť Košice – Sídlisko KVP je zakladateľom a jediným spoločníkom obchodnej spoločnosti Podnik služieb KVP, s.r.o., r.s.p., ktorá bola založená za účelom plnenia úloh v oblasti čistoty verejných priestranstiev, údržby detských ihrísk, pieskovísk, opráv miestnych komunikácií, či komplexná starostlivosť o zeleň, stromy a kvety v MČ.

Po ukončení rekonštrukcie bývalej budovy požičovne športových potrieb v Drocárovom parku bola Podniku služieb KVP, s.r.o. r.s.p. zverená prevádzka Komunitnej kaviarne KVP v rekonštruovaných priestoroch a prevádzka priľahlých športových ihrísk (multifunkčné ihrisko a tenisový kurt).

S odstupom času sa tento model javí ako neefektívny z pohľadu miešania rôzneho charakteru činností zverených Podniku služieb KVP a s tým súvisiacich problémov financovania týchto činností. Z uvedeného dôvodu mestská časť plánovala založenie novej obchodnej spoločnosti Komunitná kaviareň KVP, s.r.o., ktorej by bola zverená prevádzka Komunitnej kaviarne v Drocárovom parku a prevádzka priľahlých športových ihrísk (multifunkčné ihrisko a tenisový kurt), prípadne aj ďalšie úlohy príbuzné týmto činnostiam.

V dôsledku nepriaznivej finančnej situácie mestskej časti Košice – Sídlisko KVP spôsobenej nevyplatením plnej sumy podielu z výnosu dane z príjmu fyzických osôb schválenej v rozpočte mesta Košice na rok 2023 a neistej situácie v roku 2024 je nevyhnutné odsunúť založenie novej obchodnej spoločnosti do doby, kým sa finančná situácia mestskej časti nestabilizuje.

Z uvedeného dôvodu s ohľadom na potrebu efektívneho nakladania s majetkom mestskej časti predkladáme návrh na uznesenie v alternatívach:

Alternatíva 1 predpokladá ukončenie prevádzky komunitnej kaviarne Podnikom služieb KVP a s tým súvisiaceho ukončenia nájomného vzťahu a následný prenájom tretiemu subjektu formou vyhlásenia obchodnej verejnej súťaže. Tenisový kurt a multifunkčné ihriská budú v správe mestskej časti.

Alternatíva 2 spočíva v dočasnom uzavretí prevádzky Komunitnej kaviarne a jej znovuotvorení až po založení novej obchodnej spoločnosti v zmysle vyššie uvedených skutočností. Tenisový kurt a multifunkčné ihriská budú v prípade tejto alternatívy do založenia v správe mestskej časti.

Alternatíva 3 navrhuje ponechanie súčasného stavu, t.j. prevádzka Komunitnej kaviarne a priľahlých športových ihrísk bude aj naďalej zverená Podniku služieb KVP až do založenia novej obchodnej spoločnosti v zmysle vyššie uvedeného.

Spracovala:

JUDr. Lenka Čechová Pisarčíková